|  |
| --- |
|     |

Høring over udkast til bekendtgørelse om arbejdsmarkedsuddannelser m.v.

Styrelsen for Undervisning og Kvalitet sender herved de vedhæftede udkast til dels ny bekendtgørelse om arbejdsmarkedsuddannelser m.v., dels bekendtgørelse om ikrafttræden af § 1, nr. 1, nr. 2, nr. 13, nr. 15 og nr. 22, i lov nr. XXX af YY. december 2018 om ændring af lov om

arbejdsmarkedsuddannelser m.v., lov om forberedende voksenundervisning og ordblindeundervisning for voksne, lov om Arbejdsgivernes Uddannelsesbidrag, lov om godtgørelse og tilskud til befordring ved deltagelse i erhvervsrettet voksen- og efteruddannelse og forskellige andre love (Styrket og mere fleksibel voksen-, efter- og videreuddannelse og flytning af administrationen af VEU-godtgørelsen m.v. til Arbejdsgivernes Uddannelsesbidrag).

Høringen drejer sig om udmøntning af ”Trepartsaftale om styrket og mere fleksibel voksen- efter- og videreuddannelse (2018 – 2021)”, indgået den 29. oktober 2017, hvor de dele, som kræver lovændring, enten er gennemført ved lov nr. 1693 af 26. december 2017 eller omfattet af lovforslaget L 72, som er fremsat den 11. oktober 2018 og har været til 1. behandling den 23. oktober 2018.

De ændringer, det påtænkes at gennemføre i forhold til den nugældende bekendtgørelse nr. 544 af 24. maj 2017 om arbejdsmarkedsuddannelser m.v., er i vidt omfang udtryk for, at styrelsen nedfælder det, der fremgår af trepartsaftalen og lovforslaget med bemærkninger, i regelform.

Ved den påtænkte lovændring vil der dog som noget nyt blive gennemført et generelt princip om udvikling og afholdelse af prøver på arbejdsmarkedsuddannelser m.v., og her har detailreguleringen i videre omfang været overladt til fastsættelsen af de administrative regler. Bekendtgørelsesudkastets regler herom er inspireret af reglerne i bekendtgørelse nr. 41 af 16. januar 2014 om prøver og eksamen i grundlæggende erhvervsrettede uddannelser, men er dog udformet væsentligt mindre detaljeret under hensyn til forskellene mellem arbejdsmarkedsuddannelser og erhvervsuddannelser.

I bekendtgørelsesudkastet er den hidtidige systematik og paragrafnummerering i vidt omfang søgt opretholdt med henblik på, især for praktikere, at lette overgangen til det nye regelsæt.

Ved den påtænkte bekendtgørelse vil der navnlig blive fastsat nye regler om

* efteruddannelsesudvalgenes arbejde med sanering af bestanden af arbejdsmarkedsuddannelser (§ 4, stk. 1),
* udvikling af delmål (§ 7, stk. 5 ),
* kravet om udvikling af prøver, (§ 7, stk. 2) til alle delmål samt til arbejdsmarkedsuddannelser og enkeltfag med en aktivitet på ½ årselev eller mere, (§ 7, stk. 10) og muligheden for undtagelse herfra (§ 7, stk. 11),
* regulering af udviklingen af prøverne (§ 7, stk. 6-9) på et overordnet plan, så det fastsættes dels, hvilke forhold der skal træffes bestemmelse om, dels at udvalgene overlader afgørelsen vedrørende visse af disse til institutionerne, når de finder, at central fastsættelse af vilkår strider mod den fleksibilitet, som følger af indholdsbeskrivelsen for den enkelte arbejdsmarkedsuddannelse,
* identifikation af de uddannelser af særlig samfundsmæssig betydning, der ikke bliver undtaget fra udbydernes udbuds- og annonceringsforpligtelse (§ 12, stk. 1 og 2, jf. også § 8, stk. 1, nr. 10),
* udbuds- og annonceringspligten f.s.v.a. delmål (§12, stk. 3, 2. pkt.),
* samlede, 4-årlige udbudsrunder og andre tildelinger af udbudsgodkendelser (§ 13),
* udvidelse af optagelseskravene for certifikatuddannelser til også at gælde delmål af disse (§ 16, stk. 2),
* prøveafholdelse på forskellige sprog (§ 16, stk. 6, 2.-4. pkt.),
* permanentgørelse af muligheden for kollektiv afkortning (§ 17, stk. 8),
* adgang til prøver, prøveafholdelse, brug af hjælpemidler etc. (§ 18, stk. 6),
* særlige prøvevilkår (forudsat at prøvens niveau ikke ændres) til personer med funktionsnedsættelse eller sproglige vanskeligheder (§ 18, stk. 7),
* dispensationer for prøve til sådanne personer, hvis funktionsnedsættelse eller sproglige vanskelighed ikke kan afhjælpes ved de særlige prøvevilkår (forudsat, at institutionen uden prøve kan vurdere, om de har nået målet) (§ 18, stk. 7),
* deltagelse i prøve, for sent fremmøde og andre tilfælde af hel eller delvis udeblivelse m.v. (§ 18, stk. 8),
* bedømmelse af prøven (§ 18, stk. 9),
* klager etc. (§ 18, stk. 10-13),
* betingelser for udstedelse af AMU-bevis, bevisernes betegnelse og AMU-bevisets oplysninger om prøveaflæggelse (§ 21, stk. 1 og stk. 5),
* adgang til at aflægge prøve som selvstuderende (§21, stk. 2, jf. også § 8, stk. 1, nr. 9),
* udformning af AMU-beviser, for så vidt angår andet end de oplysninger, som ifølge lovforarbejderne skal fremgå (§ 21, stk. 3).
* uddannelsesinstitutionens pligt til at opbevare oplysninger (§21, stk. 6)
* digital udstedelse af AMU-beviser (§ 21, stk. 7) og
* indberetninger om prøver (§ 29, stk. 3).

Der vil i tilknytning til AMU-bekendtgørelsen blive udstedt den vedlagte ikrafttrædelsesbekendtgørelse, der som hovedregel fastsætter ikrafttrædelsestidspunktet for visse ændringer af AMU-loven til 1. januar 2019. Krav om prøveafholdelse er dog i 2019 betinget af, at der senest en måned før kursets afholdelse er udviklet en prøve til det pågældende kursus.

Styrelsen skal bede om at modtage eventuelle bemærkninger til de to bekendtgørelsesudkast **senest torsdag den 29. november 2018 kl. 10.**

Høringssvar bedes sendt til eutkvo@stukuvm.dk med angivelse i emnefeltet af ”Høring – bekendtgørelse om arbejdsmarkedsuddannelser m.v. og ikrafttrædelsesbekendtgørelse” med kopi til jens.k.a.dinesen@stukuvm.dk.

Udkast til bekendtgørelserne vil ligeledes blive offentliggjort på Hørings-portalen.

Eventuelle spørgsmål bedes rettet til Anne Mette Vang-Rydall, mail: anne.mette.vang-rydall@stukuvm.dk, telefon: 33 92 93 40, eller til Jens K. A. Dinesen, mail jens.k.a.dinesen@stukuvm.dk, telefon 33 92 57 18.

De endelige bekendtgørelser forventes udstedt i december 2018 med ikrafttræden den 1. januar 2019.

Med venlig hilsen

Jens K. A. Dinesen

Konsulent

Direkte tlf. +45 33 92 57 18

Jens.K.A.Dinesen@stukuvm.dk